## Ivace+i invertix dos milions d’euros per a millorar les instal·lacions i la competitivitat de 17 àrees industrials de la Safor

*** Se subvencionarà el 70 % de les obres per a fer més atractius els polígons de la comarca
* Entre les principals actuacions destaca la construcció d’àrees per a la pràctica esportiva, aparcaments per a bicis i patinets, punts de recàrrega de vehicles elèctrics i millora viària i de l’enllumenat**

Ivace+i ha invertit dos milions d’euros per a millorar les instal·lacions i servicis de 17 àrees industrials de la comarca de la Safor que permetran incrementar la seua competitivitat.

Esta inversió correspon a la convocatòria de l’exercici 2024 destinada a projectes de millora, modernització i dotació d’infraestructures i servicis en els polígons, àrees industrials i enclavaments tecnològics en la qual s’han concedit 33,5 milions d’euros a 217 projectes empresarials de 140 municipis de la Comunitat Valenciana.

La consellera Innovació, Indústria, Comerç i Turisme i presidenta d’Ivace+i, Nuria Montes, ha destacat que estes ajudes posen de manifest “la clara aposta d’este Consell pel sector industrial apostant pels espais empresarials perquè siguen més atractius per a la implantació de nous projectes i l’atracció i fixació d’inversions”.

**Àrees beneficiades**

Montes ha detallat que en 2024 es beneficiaran amb subvencions del 70 % les àrees industrials Rafalet d’Almoines (140.796,25 euros), Mingola de Daimús (128.257,16 euros), El Rajolar, Benieto i Alcodar de Gandia amb 140.796,25 euros cada una, Hort de Lloret de l’Alqueria de la Comtessa (140.164,66 euros), Les Vinyes de Miramar (140.796,25 euros) i Jovades (140.796,25 euros), Ronda Rebollet i El Brosquil Sectors 3 i 16 (140.796,25 euros) d’Oliva.

També s’han concedit ajudes per a Bartoli de Palmera (96.185,13 euros), el polígon industrial de Piles (53.618,97 euros), l’àrea industrial de Rafelcofer (24.224,12 euros), àrea empresarial del Real de Gandia (140.796,25 euros), Les Masses de Ròtova el (140.107,89 euros), el polígon industrial intensiu Este sector A i C de Vilallonga (140.796,25 euros) i l’àrea industrial de Xeraco (140.796,25 euros).

**Actuacions**

Entre les principals actuacions que costejarà Ivace+i en els parcs empresarials de la Safor destaca la implantació d’instal·lacions públiques per a la pràctica esportiva, (Pump Track), creació de carril bici i zones d’estacionament de bicicletes i patinets amb seguretat antirobatori, així com la instal·lació de punts de recàrrega per a vehicles elèctrics.

De la mateixa manera es durà a terme la implantació de vigilància a través de CCTV connectat a la Policia Local, la instal·lació de marquesines per a la parada d’autobús, de depuradora, de servicis contra incendis i l’obra civil per a la fibra òptica.

La millora viària de les àrees industrials, de l’enllumenat públic, del subministrament elèctric, de les zones verdes i de la senyalització horitzontal i vertical del trànsit també són actuacions subvencionables per Ivace+i.

Fecha: 12/07/2024